

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** **ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ****ΤΜΗΜΑ ΑΝΑΤΟΛΙΚΗΣ ΚΡΗΤΗΣ**Πρεβελάκη & Γρεβενών 712 02, Ηράκλειο ΚρήτηςΤηλ.:2810-342.520,2810-341.455E-mail: teetak@tee.gr,ιστοσελίδα: [www.teetak.gr](http://www.teetak.gr) | Ηράκλειο, 28/07/2022Προς:Τον Υπουργό Περιβάλλοντος και Ενέργειας κ. Κώστα Σκρέκα secmin@ypen.gr  |

**Θέμα: Άμεση Πολεοδόμηση των Βιοτεχνικών, Βιομηχανικών Πάρκων και άτυπων επιχειρηματικών συγκεντρώσεων στο Ηράκλειο.**

Αξιότιμε Κύριε Υπουργέ,

 Η πρόσφατη πυρκαγιά στο βιοτεχνικό πάρκο Φοινικιάς στις 21.6.2022, όπου κατά την προσπάθεια κατάσβεσής της τα οχήματα πυρόσβεσης εγκλωβίστηκαν σε αδιέξοδες οδούς πλάτους μικρότερου των 4μ. και εκτέθηκαν σε κίνδυνο ζωής τόσο οι εργαζόμενοι στις επιχειρήσεις όσο και το προσωπικό της Πυροσβεστικής Υπηρεσίας, ξαναέφερε για μια ακόμη φορά στην επιφάνεια την ανάγκη για άμεση πολεοδόμηση τόσο των θεσμοθετημένων βιοτεχνικών πάρκων, όσο και των άτυπων συγκεντρώσεων επιχειρήσεων βιομηχανικού, βιοτεχνικού χαρακτήρα και των κάθε λογής υποδοχέων επιχειρηματικών δραστηριοτήτων. Αν επικεντρωθούμε αποκλειστικά και μόνο στην ευρύτερη περιοχή του βόρειου παραλιακού μετώπου του Νομού Ηρακλείου, συναντάμε διάσπαρτο πλήθος περιοχών παρόμοιων χρήσεων, που είτε προβλέπονται από τα ισχύοντα ΓΠΣ και την 16/ ΕΣΧΠ/1981 (Βιομηχανικό Πάρκο Φοινικιάς, ΒΙΟΠΑ Τυλίσου, προβλεπόμενη χρήση στην περιοχή Βαθιώτη, και την ΒΙΠΕΗ) είτε προέκυψαν από την ανάγκη εξυπηρέτησης της ζήτησης παρόμοιων χώρων (Επαρχιακές Οδοί Γαζίου- Κρουσώνα & Ηρακλείου-Μαλάδων, Εθνική οδός Χερσονήσου-Καστελίου κ.α.), από τις οποίες μόνο η ΒΙΠΕΗ πληροί τις προϋποθέσεις σωστής πολεοδομικής οργάνωσης και λειτουργίας.

Οι οργανωμένοι υποδοχείς δραστηριοτήτων στη μορφή των ΒΙΠΕ και ΒΙΟΠΑ αποτελούν βασικό μέσο άσκησης περιφερειακής οικονομικής και χωροταξικής πολιτικής. Η πολεοδόμηση αυτών των περιοχών εξασφαλίζει:

* Κατά κανόνα ασφαλή (για επιχειρηματική δραστηριότητα με χαρακτηριστικά οχλουσών ή μη χρήσεων ), άμεσα διαθέσιμα και τακτοποιημένα ακίνητα, ενταγμένα όσο πιο αρμονικά γίνεται σε μία ευρύτερη περιοχή.
* Επαρκές, ικανοποιητικό και ασφαλές εσωτερικό οδικό δίκτυο, το οποίο συνδέεται επίσης κατά κανόνα άμεσα με το επαρχιακό ή εθνικό οδικό δίκτυο και τις βασικές πύλες εισόδου της ευρύτερης περιφέρειας.
* Πλήρη δίκτυα ύδρευση άρδευσης και υποδομές διαχείρισης αποβλήτων.
* Φορέα διαχείρισης του χώρου.

Όσο λοιπόν απουσιάζουν οργανωμένοι υποδοχείς, τόσο η ανάγκη εξεύρεσης «στέγης» των επιχειρήσεων, θα εκτονώνεται σε περιοχές που δεν θα πληρούν τις προδιαγραφές και πολύ απλά θα αποτελούν «μελλοντικά προβλήματα προς επίλυση».

Είναι άξιο απορίας το πόσο γρήγορα προωθούνται πολεοδομικά σχέδια (με την μορφή ΤΧΣ ή ΕΧΣ), με στόχο την τόνωση της οικονομικής δραστηριότητας που σχετίζεται με υπηρεσίες φιλοξενίας επισκεπτών, προώθησης αθλητικών και άλλων εκδηλώσεων, την οργάνωση ιδιωτικών επιχειρήσεων και επιχειρηματικών πάρκων ενώ για τη ραχοκοκαλιά οικονομίας που είναι οι μικρομεσαίες επιχειρήσεις και δη οι τοπικές βιοτεχνίες και βιομηχανίες που στηρίζουν το αγροδιατροφικό μοντέλο και τη μεταποίηση προϊόντων, αφήνεται ο σχεδιασμός στο περιθώριο και ανακαλύπτονται κάθε λογής αιτιάσεις (ορθές και μη) για την εξωφρενική καθυστέρησή τους.

Ειδικότερα από το 2003 που εντάχθηκε στο ΓΠΣ το ΒΙΟΠΑ της Φοινικιάς ως ζώνη ειδικών χρήσεων έκτοτε δεν έχει γίνει καμία κίνηση που να επιτρέπει τη δημιουργία κοινόχρηστων και κοινωφελών χώρων, καμία διάνοιξη οδών ενώ η κυκλοφοριακή σύνδεση της περιοχής με το βασικό οδικό δίκτυο της πόλης είναι εξαιρετικά επισφαλής και απουσιάζει η σύνδεσή της με το εθνικό οδικό δίκτυο (ΒΟΑΚ). Τα ανωτέρω οδηγούν σε παρακμή τις ήδη λειτουργούσες επιχειρήσεις και αποτρέπουν την εγκατάσταση νέων στην περιοχή, ενώ εκθέτουν σε μεγάλη επικινδυνότητα όσους παραμένουν στον τόπο με τα όσα προβλήματα παρουσιάζονται.

Ως Δ.Ε του ΤΕΕ/ΤΑΚ θεωρούμε σκόπιμο να ξεκινήσει η διαδικασία και να πολεοδομηθούν τόσο τα χαρακτηρισμένα ΒΙΟΠΑ και ΒΙΠΕ στις περιφερειακές ενότητες Ηρακλείου και Λασιθίου όσο και να εξυγιανθούν οι άτυπες βιομηχανικές- βιοτεχνικές και επιχειρηματικές συγκεντρώσεις. Προτείνουμε την απεμπλοκή των ιδιοκτητών ακινήτων από τη δημιουργία και λειτουργία του φορέα ώστε να δοθεί η δυνατότητα στους ΟΤΑ (πιθανά στην Περιφέρεια, καθόσον οι ζώνες αυτές λειτουργούν «υπερτοπικά») να συστήσουν εταιρείες ανάπτυξης-διαχείρισης, οι οποίες θα αναλάβουν την υλοποίηση και λειτουργία των πάρκων, όπως έκανε και η ΕΤΕΒΑ στην ΒΙΠΕ Ηρακλείου.

 Για τη ΔΕ του ΤΕΕ/ΤΑΚ

Ο Πρόεδρος

Γεώργιος Ταβερναράκης

 Πολιτικός Μηχανικός Δ.Π.Θ.

 **Κοινοποίηση:**

-Βουλευτές Ανατολικής Κρήτης

-Περιφερειάρχη Κρήτης κ. Σταύρο Αρναουτάκη

-Δήμαρχο Ηρακλείου κ. Βασίλη Λαμπρινό

 - Μέλη ΤΕΕ/ΤΑΚ

- ΜΜΕ

 **Εσωτερική διανομή:**

- Mέλη της «Α» ΤΕΕ/ΤΑΚ

- Μέλη Πειθαρχικού Συμβουλίου μελών ΤΕΕ/ΤΑΚ

- Νομαρχιακή Επιτροπή Λασιθίου ΤΕΕ/ΤΑΚ

- Εκλεγμένοι στη Κεντρική Αντιπροσωπεία μέλη ΤΕΕ/ΤΑΚ

- Γραφείο Προϊσταμένης

- Γραφείο Μηχανικών

- Χρονολογικό αρχείο

- Φάκελος Δ.Ε.

- Ιστοσελίδα ΤΕΕ/ΤΑΚ